На основу члана 43. став 1. тачка 4. Закона о запошљавању и осигурању за случај незапослености („Сл. гласник РС“, бр. 36/09, 88/10 и 38/15 ), и члана 3. и 4. Споразума о уређивању међусобних права и обавеза у реализацији програма или мера активне политике запошљавања између Националне службе за запошљавање и Општине Пријепоље број 3507-101-15/2015 од 28.07.2015.године

**Општина Пријепоље**

**у сарадњи са Националном службом за запошљавање – Филијала Пријепоље**

**расписује**

**ЈАВНИ ПОЗИВ**

**ЗА РЕАЛИЗАЦИЈУ ПРОГРАМА СТРУЧНА ПРАКСА У 2015. ГОДИНИ**

**I ОСНОВНЕ ИНФОРМАЦИЈЕ**

Програм стручне праксе намењен је незапосленим лицима са територије општине Пријепоље која се први пут стручно оспособљавају за занимање за која су стекла одређену врсту и степен стручне спреме или која су се стручно оспособљавала краће од времена потребног за полагање приправничког/стручног испита, а ради стицања услова за полагање приправничког/стручног испита, **без заснивања радног односа.**

Програм стручне праксе траје у складу са законом, а најдуже 12 месеци, и то:

* + до 9 месеци за приправнике са вишим или високим трогодишњим образовањем и
  + до 12 месеци за приправнике са најмање четворогодишњим високим образовањем.

Лице које се стручно оспособљавало краће од времена потребног за полагање приправничког/стручног испита, у програм се укључује **за преостали период** потребан за стицање услова за полагање приправничког/стручног испита.

Јавни позив је објављен на огласним таблама и сајтовима Општине Пријепоље и НСЗ – Филијала Пријепоље дана 25.09.2015.године и отворен је до 05.10.2015.године.

**II НАМЕНА И ВИСИНА СРЕДСТАВА**

Tоком трајања програма стручне праксе Национална служба за запошљавање:

1. ангажованим лицима исплаћује **новчану помоћ** у месечном износу од:

* 16.000,00 динара за лица са вишим или високим трогодишњим образовањем и
* 20.000,00 динара за лица са најмање четворогодишњим високим образовањем;

1. врши обрачун и уплату **доприноса за случај повреде на раду и** професионалне болести, у складу са законом и
2. сноси **трошкове полагања стручног/приправничког испита** у висини једномесечне новчане помоћи.

**III ПОДНОШЕЊЕ ЗАХТЕВА**

**Услови**

Право учешћа у реализацији програма стручна пракса може остварити послодавац под условом:

* + да припада приватном и јавном сектору сектору са седиштем на територији општине Пријепоље;
  + да уредно измирује обавезе по основу пореза и доприноса за обавезно социјално осигурање;
  + да је измирио раније уговорне обавезе према Националној служби за запошљавање, осим за обавезе чија је реализација у току;
  + да има најмање једно запослено лице;
  + да ангажује незапослено лице пријављено на евиденцију Националне службе за запошљавање које:
    - више или високо образовање
    - нема радног искуства у струци или нема радног искуства у својству приправника, довољног за стицање услова за полагање приправничког /стручног испита
    - у периоду од шест месеци пре подношења Захтева није било у радном односу код истог послодавца
  + да има кадровске и друге капацитете за стручно оспособљавање лица, односно има ангажованог ментора (или у радном односу или екстерног ментора) који, уколико позитивним прописима није другачије одређено, испуњава следеће услове:
    - има одговарајућу струку, најмање je истог нивоа образовања као и приправник и
    - има најмање 12 месеци радног искуства у струци.

Послодавац који има до 10 запослених има право да у програм укључи до два незапослена лица, а послодавац који има преко 10 запослених има право да у програм укључи незапослена лица чији број не може бити већи од 20% укупног броја запослених.

Општина Пријепоље у сарадњи са послодавцем врши селекцију незапослених лица која ће бити укључена у програм.

**Документација** **за подношење захтева:**

* + захтев за учешће у програму на прописаном обрасцу Националне службе за запошљавање;
  + фотокопија решења надлежног органа о упису у регистар, уколико подносилац захтева није регистрован у АПР;
  + пореска пријава о обрачунатим и уплаћеним доприносима за обавезно социјално осигурање на зараде/накнаде, за последњи месец који претходи месецу у коме је поднет захтев (образац ППП ПД-извод из ЕБП ПУРС);
  + радна биографија ментора на прописаном обрасцу Националне службе за запошљавање и уговор о ангажовању ментора уколико није запослен код послодавца;

Национална служба за запошљавање задржава право да тражи и друге доказе релевантне за одлучивање о захтеву подносиоца.

**Начин подношења захтева:**

Захтев за учешће у програму, подноси се надлежној организационој јединици Национaлне службе за запошљавање - Филијала Пријепоље, непосредно или путем поште, на прописаном обрасцу, који се може преузети у овој организационој јединици Национaлне службе за запошљавање.

**IV ДОНОШЕЊЕ ОДЛУКЕ**

Одлуку о спровођењу програма стручна пракса доноси Председник општине Пријепоље на основу достављене ранг-листе сa бодовима поднетих захтева од стране Националне службе за запошљавање.

**Провера поднетих захтева**

Национална служба за запошљавање проверава усклађеност поднетог захтева и приложене документације са условима из Јавног позива. У циљу провере испуњености услова из Јавног позива по поднетом захтеву, Национална служба за запошљавање задржава право да изврши службени обилазак послодавца.

**Бодовање поднетих захтева**

Приликом бодовања захтева узимају се у обзир следећи критеријуми: програм оспособљавања лица, кадровски капацитети послодавца, дужина обављања делатности послодавца, претходно коришћена средства Националне службе за запошљавање по програму стручне праксе и процена важности поднетог захтева за локално тржиште рада за подручје Филијале.

**V ЗАКЉУЧИВАЊЕ УГОВОРА**

Општина Пријепоље и послодавац у року до 30 дана од дана доношења одлуке о спровођењу програма стручне праксе закључују уговор, којим уређују међусобна права и обавезе.

У циљу закључивања уговора, послодавац је у обавези да Националној служби за запошљавање достави потписан уговор о стручном оспособљавању са незапосленим лицем на стручној пракси.

Након закључивања уговора са послодавцем, општина Пријепоље и лице на стручној пракси закључују уговор којим се регулишу међусобна права и обавезе.

Датум почетка спровођења програма стручне праксе мора бити после датума доношења одлуке о спровођењу програма стручне праксе.

**VI ОБАВЕЗЕ ИЗ УГОВОРА**

Послодавац је у обавези да:

* + стручно оспособљава незапослено лице у дужини трајања уговорне обавезе;
  + оспособи незапослено лице за самосталан рад у струци, у складу са законом, односно актом о организацији и систематизацији послова;
  + доставља Националној служби за запошљавање извештаје о присутности лица на стручној пракси, у складу са уговором;
  + достави Националној служби за запошљавање извештај о обављеној стручној пракси, у складу са уговором;
  + организује лицу полагање приправничког/стручног испита за самосталан рад, односно обезбеди доказе о оспособљавању неопходне за полагање испита пред надлежним органом,
  + изда потврду о обављеној стручној пракси, односно положеном приправничком/стручном испиту;
  + омогући Националној служби за запошљавање контролу реализације уговорних обавеза и
  + обавести Националну службу о свим променама које су од значаја за реализацију уговора у року од 8 дана од дана настанка промене.

У случају прекида стручног оспособљавања лица, послодавац може да у року од 30 дана од дана прекида стручног оспособљавања, изврши замену са другим незапосленим лицем истог нивоа образовања, који испуњава потребне услове у складу са законом за преостало време дефинисано уговором увећаним за период спроведене замене.

**VI ОСТАЛЕ ИНФОРМАЦИЈЕ**

Информације о програму могу се добити у Национaлној служби за запошљавање – Филијали Пријепоље на телефон:033-719-031